Narodna skupština
20010627

Naravno da je naš ključni cilj investicija u preduzeća zato što konstatujemo da je privreda Srbije na nivou od 40% ostvarenog bruto nacionalnog dohotka iz 1989. godine, zato što konstatujemo da je privreda Srbije potpuno neefikasna, sa neadekvatnom strukturom. Ova odredba oko dodatnog ulaganja je jedan od osnovnih kriterijuma za izbor strateškog partnera i nalazi se kod tzv. tenderske metode prodaje, odnosno aukcijske metode prodaje. Prema tome, želim da uverim javnost da interes Vlade nije maksimizacija privatizacionih prihoda, nego naprotiv maksimizacija investicija u preduzeće, i da bi se do kraja ispoštovala i sprovela metoda tendera, odnosno aukcije. To mora da bude jedan od kriterijuma prilikom izbora strateškog partnera, odnosno prilikom izbora kupca. Što se tiče Mađarske, Mađarska u 2000. godinibeleži najnižu stopu nezaposlenosti u Istočnoj Evropi, 8,3%. To vam je dovoljan podatak da znate u kojoj meri su direktne investicije ugrozile Mađarsku, a pri tome imajte na umu da od 1995. godine Mađarska beleži konstantan priliv inostranih investicija od dve milijarde dolara, sa izuzetkom 1996. godine kada je priliv bio 4,5 milijardi dolara.